**Η οργάνωση “ΑΝΤΙΓΟΝΗ”**

Η ΑΝΤΙΓΟΝΗ είναι μία μη κερδοσκοπική οργάνωση που από το 1993 δραστηριοποιείται σε τομείς που αφορούν τα ανθρώπινα δικαιώματα, την κοινωνική οικολογία, την ειρήνη και τη μη βίαιη επίλυση των συγκρούσεων με στόχο την καταπολέμηση του ρατσισμού και κάθε μορφής δυσμενούς διάκρισης. Σκοπός της οργάνωσης είναι η εξασφάλιση μιας δίκαιης κοινωνίας για όλους, όλες χωρίς διακρίσεις για παράδειγμα με βάση το φύλο, τη φυλή, την εθνοτική καταγωγή, το κοινωνικό/οικονομικό/μορφωτικό επίπεδο, την αναπηρία, την ηλικία, τη θρησκεία κ.ά. Μέσα από τη δράση της, με άξονα την αλληλεγγύη και την ενεργή συμμετοχή, στοχεύει επίσης στην ενημέρωση και ευαισθητοποίηση του ευρύτερου κοινωνικού συνόλου σε θέματα δημοκρατίας και ανάληψης κοινωνικής δράσης.

Περισσότερες πληροφορίες για την οργάνωση είναι διαθέσιμες στην ιστοσελίδα [www.antigone.gr](http://www.antigone.gr) .

**Πρόγραμμα επιμόρφωσης για εκπαιδευτικούς με θέμα τη διαχείριση της αντιπαράθεσης**

Η ΑΝΤΙΓΟΝΗ εργάζεται για την προώθηση της δημοκρατικής εκπαίδευσης στα σχολεία και σε άλλες κοινωνικές δομές, με στόχο τη δημιουργία ομάδων που λειτουργούν ειρηνικά, σύμφωνα με τις αξίες των ανθρωπίνων δικαιωμάτων.

Στο πλαίσιο αυτό, πραγματοποιεί **διαδικτυακό πρόγραμμα επιμόρφωσης για εκπαιδευτικούς, συνολικής διάρκειας 7,5 ωρών**, το οποίο ολοκληρώνεται σε τρία εκπαιδευτικά εργαστήρια. Όλες οι δραστηριότητες των εργαστηρίων έχουν συμμετοχικό / διαδραστικό χαρακτήρα, έτσι η ομάδα δεν μπορεί να ξεπερνά τα **15 άτομα** σε αριθμό.

Τα μέλη της ομάδας, μέσα από την ανταλλαγή και την ενεργή συμμετοχή, ενημερώνονται για την **έννοια και τις προσεγγίσεις στη διδασκαλία των συγκρουσιακών ζητημάτων**, συζητούν **τρόπους διαχείρισης** και **γνωρίζουν αποτελεσματικές πρακτικές** που έχουν εφαρμοστεί / εφαρμόζονται στη σχολική κοινότητα άλλων ευρωπαϊκών κρατών. Στο τρίτο εργαστήριο, παρουσιάζεται με διαδραστικό τρόπο η **σχολική διαμεσολάβηση ομηλίκων** ως ένας από τους τρόπους ειρηνικής διαχείρισης των συγκρούσεων στο σχολείο και την ομάδα.

**Εκπαιδευτικά προγράμματα που υλοποιούνται από την ΑΝΤΙΓΟΝΗ σε συνεργασία με τη σχολική κοινότητα (ενδεικτικά)**

**Διαχείριση της Αντιπαράθεσης (έργο MICRON)**

Το πρόγραμμα περιλαμβάνει εργαστήρια επιμόρφωσης με θέμα τη διαχείριση της αντιπαράθεσης στο σχολικό περιβάλλον. Τα εργαστήρια απευθύνονται σε ομάδες στελεχών εκπαίδευσης, σχολικών διευθυντών και εκπαιδευτικών. Εάν το σχολείο επιθυμεί, υπάρχει η δυνατότητα πραγματοποίησης εργαστηρίων και με ομάδες γονέων.

Οι στόχοι του προγράμματος:

* υποστήριξη της σχολικής κοινότητας στην εφαρμογή σχολικών προγραμμάτων για τα ανθρώπινα δικαιώματα και τη δημοκρατική πολιτότητα, ως μέσο διαχείρισης της αντιπαράθεσης και των συγκρουσιακών ζητημάτων στο σχολείο
* προώθηση της αλλαγής της εκπαιδευτικής πολιτικής προς την εκπαίδευση για τη δημοκρατική πολιτότητα και τα ανθρώπινα δικαιώματα

Στο πλαίσιο του έργου, διατίθεται ο εκπαιδευτικός οδηγός με τίτλο [“Διαχείριση της Αντιπαράθεσης”](http://www.antigone.gr/files/gr/projects/micron/MICRON-HANDBOOK_FINAL.pdf) που μεταφράστηκε στην ελληνική γλώσσα στο πλαίσιο του έργου MICRON.

**Μη τυπική εκπαίδευση στα ανθρώπινα δικαιώματα (έργο SchoolsforChange)**

Το πρόγραμμα περιλαμβάνει την υλοποίηση εργαστηρίων μη τυπικής εκπαίδευσης στις θεματικές ενότητες:

* ανθρώπινα δικαιώματα
* δικαιώματα παιδιού
* ισότητα φύλων
* πρόληψη και αντιμετώπιση προκαταλήψεων και ρατσισμού
* πρόληψη και αντιμετώπιση σχολικού εκφοβισμού
* ανθρώπινα δικαιώματα και αναπηρία

Κάθε εκπαιδευτικό εργαστήριο έχει διάρκεια 2 ώρες και πραγματοποιείται ανεξάρτητα. Έτσι, η ομάδα μπορεί να επιλέξει σε ποια/ες ενότητες επιθυμεί να συμμετέχει, σύμφωνα με τις ανάγκες και τα ενδιαφέροντά της. Η εκπαίδευση γίνεται μέσα από προσομοιώσεις, παιχνίδια ρόλων, ομάδες εργασίας, ασκήσεις καταιγισμού ιδεών κλπ. Λόγω του βιωματικού / συμμετοχικού χαρακτήρα των δραστηριοτήτων η ομάδα δεν μπορεί να ξεπερνά τα 20 άτομα σε αριθμό.

Οι στόχοι του προγράμματος:

* ενημέρωση / ευαισθητοποίηση σε θέματα δημοκρατίας, ειρήνης, ανθρωπίνων δικαιωμάτων
* καταπολέμηση δυσμενών διακρίσεων κάθε μορφής
* ανάπτυξη ατομικών, κοινωνικών, γνωστικών δεξιοτήτων
* αλληλεπίδραση σε κοινωνικές ομάδες με αμοιβαίο σεβασμό και διάθεση για συμμετοχή

Τα εργαστήρια πραγματοποιούνται στο πλαίσιο του έργου “SchoolsforChange”σταθερά από τον Σεπτέμβριο του 2012 έως σήμερα.

**Εκπαίδευση στη διαχείριση της αντιπαράθεσης / Διαμεσολάβηση ομηλίκων (έργο SchoolsforChange)**

Η διαμεσολάβηση ομηλίκων αποτελεί μία εναλλακτική μέθοδο για την ειρηνική επίλυση συγκρούσεων στην ομάδα μέσα από μία δομημένη συζήτηση που συντονίζουν ομότιμοι, εκπαιδευμένοι στη διαμεσολάβηση έφηβοι.

Η εκπαίδευση της ομάδας εφήβων διαμεσολαβητών βασίζεται στον σχετικό οδηγό της ΑΝΤΙΓΟΝΗΣ με τίτλο [Σχολική διαμεσολάβηση: Ένας οδηγός για την επίλυση συγκρούσεων στο σχολείο από ομηλίκους](http://antigone.gr/files/announcements/Sholiki_Diamesolavisi.pdf). Έχει συνολική διάρκεια 12 ώρες και μπορεί να πραγματοποιηθεί σε τέσσερις ή έξι συναντήσεις ομάδας έως 20 ατόμων.

Οι στόχοι του προγράμματος:

* προώθηση ειρηνικής επικοινωνίας στην ομάδα
* πρόληψη / περιορισμός συγκρούσεων, βίας
* ανάπτυξη ικανοτήτων δημοκρατικής επίλυσης
* καλλιέργεια σχέσεων εμπιστοσύνης, σεβασμού, ισότητας στην ομάδα

Το πρόγραμμα πραγματοποιείται σταθερά από τον Σεπτέμβριο του 2016 έως σήμερα.

**Άλλα εκπαιδευτικά προγράμματα που έχουν υλοποιηθεί από την ΑΝΤΙΓΟΝΗ (ενδεικτικά)**

1. Πες το με κόμιξ: (<http://www.antigone.gr/gr/projects/project/27/description/>)
2. Έφηβοι πρόσφυγες εκπαιδεύονται στα ανθρώπινα δικαιώματα μέσα από τη δημιουργία ιστοριών κόμιξ: (<http://www.antigone.gr/gr/projects/project/31/description/>)
3. INCLUSIVE: Εκπαίδευση στα ανθρώπινα δικαιώματα για την ένταξη των μαθητών προσφύγων στη ελληνική σχολική κοινότητα.(<http://www.antigone.gr/gr/projects/project/35/description/>)
4. HELP: Εκπαιδευτικές και καλλιτεχνικές δράσεις στο Κέντρο Προσφύγων στα Διαβατά (<http://www.antigone.gr/gr/projects/project/33/description/>)
5. Μαζί στη γειτονιά μας: εκπαιδευτικά προγράμματα στη δημοκρατική λήψη αποφάσεων για παιδιά, εφήβους και ενήλικες (<http://www.antigone.gr/gr/news/post/431/>)

**Η ομάδα εκπαιδευτικών δράσεων της ΑΝΤΙΓΟΝΗΣ**

**Σοφία Κυπριανίδου**

Σπούδασε σκηνοθεσία και εξειδικεύτηκε σε κοινωνικά είδη θεάτρου που βασίζονται στο εκπαιδευτικό δράμα. Έχει επαγγελματική εμπειρία στο θέατρο, την τηλεόραση και το ραδιόφωνο ενώ εδώ και χρόνια εργάζεται ως δασκάλα κοινωνικού θεάτρου για παιδιά, εφήβους και ενήλικες. Διαθέτει πολυετή εμπειρία στη βιωματική εκπαίδευση για την κοινωνική ένταξη και έχει εργαστεί με ευαίσθητες κοινωνικά ομάδες. Είναι πιστοποιημένη Συντονίστρια Σοσιοκρατικών συναντήσεων και Υποψήφια Σύμβουλος Σοσιοκρατίας / Κοινωνιοκτατίας από το 2019. Από το 2013, συνεργάζεται ως εκπαιδεύτρια ομάδων εκπαιδευτικών και γονέων στα εκπαιδευτικά προγράμματα της ΑΝΤΙΓΟΝΗΣ.

**Ιωάννα Μήτσικα**

Είναι υποψήφια διδάκτορας στο Πανεπιστήμιο Αιγαίου, στο τμήμα Κοινωνικής Ανθρωπολογίας, με πεδίο έρευνας την τέχνη σε χώρους εγκλεισμού. Αποφοίτησε από τη Νομική σχολή του Αριστοτελείου Πανεπιστημίου και ολοκλήρωσε τις μεταπτυχιακές σπουδές της στο Εργατικό Δίκαιο, στο Δημοκρίτειο Πανεπιστήμιο. Είναι, επίσης, απόφοιτος της Ανώτερης Επαγγελματικής Σχολής Χορού του Δήμου Θεσσαλονίκης. Ως χορεύτρια και χορογράφος, συνεργάζεται με μουσικά σχήματα, χοροθεατρικές ομάδες, ερευνητικούς και άλλους φορείς. Από το 2006 διδάσκει σύγχρονο χορό, αυτοσχεδιασμό, θεατρικό παιχνίδι και μπαλέτο σε παιδιά και ενήλικες. Από το 2008 εργάζεται στην Ανώτερη Δραματική Σχολή Ανδρέας Βουτσινάς. Έχει εργαστεί ως δασκάλα χορού σε σχολεία. Από το 2008 συνεργάζεται με την ΑΝΤΙΓΟΝΗ ως συντονίστρια προγραμμάτων για την κοινωνική ένταξη μέσα από το την τέχνη και την εκπαίδευση τα οποία υλοποιούνται σε φυλακές, γειτονιές, σχολεία κ.α.